《思佳客 其一 和梦窗咏半面髑髅》
清代·董俞

云雨巫山已渺茫。尚余粉靥费端相。细腰犹想藏衾内，高髻还端坠枕傍。

桃叶艇，杏花墙。一般微露断人肠。而今青草斜阳里，漫学徐妃半面妆。

作者简介：清江苏华亭人，字苍水，号樗亭。董含弟。顺治十七年举人。康熙十八年举博学鸿词，未中。诗文与含齐名，时称“二董”。著有《樗亭集》、《浮湘集》、《度岭集》。